
A csökkent foto-oxidatív stressz klinikai előnyei a humán embrió fejlődésében

Kulcsszavak: IVF; ICSI; fényvédelem; blasztociszta fejlődési arány
A csökkent foto-oxidatív stressz klinikai előnyei a humán embrió fejlődésében
Bevezetés: Az embrió korai fejlődésére jellemző a gyors sejtosztódás, illetve egyes gének aktivációja, melyek érzékenyebbé teszik az embriót a környező stresszhatásokra. Ezen stresszfaktorok közé tartozik a fénynek való kitettség, mely befolyásolhatja az embrió fejlődésének minőségét. Ez a tanulmány a korai embrióra ható fényexpozícióval foglalkozik.
Célkitűzés: Korábbi kutatások kimutatták a látható fény káros hatását mind a zigótákra, petesejtekre és spermiumokra egyaránt. Tanulmányunk célja az in vitro fertilizáció (IVF) és az intracitoplazmatikus spermiuminjekció (ICSI) során a fényexpozíció potenciálisan káros hatásainak kiküszöbölése vagy jelentős csökkentése, valamint a fényvédelem embriófejlődésre és beágyazódásra gyakorolt hatásainak vizsgálata.
Anyagok és módszerek: Annak érdekében, hogy a spermiumokat, petesejteket és embriókat megóvjuk a laboratóriumi eljárások során fellépő fényexpozíciótól, sötét környezetet hoztunk létre. A laboratóriumi lámpákra vörös szűrőket helyeztünk, míg a mikroszkópokban UV- és infravörös szűrőket alkalmaztunk a fény kiszűrése érdekében.
Eredmények: A megtermékenyítési arány szignifikánsan magasabb volt (p = 0,011) a fényvédelemmel ellátott ICSI ciklusokban. A blastociszta fejlődési arányok (blastociszta/embrió) szignifikánsan magasabbak voltak (p < 0,001) a fényvédelemmel ellátott embriók esetében, mint a hagyományos fényviszonyok között manipulált embrióknál, mind az IVF (20,9%-os különbség), mind az ICSI (38,6%-os különbség) eljárásokban. Az ICSI-vel megtermékenyített, 5. napon átültetett blastociszták esetében a klinikai terhességek/transzferek száma szintén szignifikánsan magasabb volt (p = 0,040) a fényvédelemmel ellátott környezetben.
Következtetések: Az adatok azt mutatják, hogy a fényvédelem pozitív hatással van a megtermékenyítési rátára, növeli a blastociszta fejlődési arányt, valamint a klinikai terhességek/transzferek számát. A fényvédelem alkalmazása az IVF központokban növelheti a sikeresség arányát, miközben biztosítja az embriók maximális biztonságát.



